Document ID: 32013D0653

DEĊIŻJONI TA’ IMPLIMENTAZZJONI TAL-KUMMISSJONI
tat-12 ta’ Novembru 2013
fir-rigward ta’ għajnuna finanzjarja tal-Unjoni lejn pjan ta’ kontroll koordinat għall-monitoraġġ tar-reżistenza antimikrobika fl-aġenti żoonotiċi fl-2014
(notifikata bid-dokument C(2013) 7289)
(2013/653/UE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 882/2004 tal-Parlament Ewropew u tal-Kunsill tad-29 ta’ April 2004 dwar il-kontrolli uffiċjali mwettqa biex tiġi żgurata l-verifikazzjoni tal-konformità mal-liġi tal-għalf u l-ikel, mas-saħħa tal-annimali u mar-regoli dwar il-welfare tal-annimali (1), u b’mod partikolari l-Artikolu 66 tiegħu,
Wara li kkunsidrat ir-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (2) (ir-Regolament Finanzjarju), u b’mod partikolari l-Artikolu 84(2) tiegħu,
Billi:
(1)
Ir-Regolament (KE) Nru 882/2004 jistabbilixxi, fost oħrajn, il-proċeduri li jirregolaw l-appoġġ finanzjarju mill-Unjoni biex jitwettqu miżuri neċessarji biex tkun żgurata l-applikazzjoni tar-Regolament (KE) Nru 882/2004.
(2)
Id-Direttiva 2003/99/KE tal-Parlament Ewropew u tal-Kunsill (3) tistipola li l-Istati Membri għandhom jassiguraw li l-monitoraġġ jipprovdi dejta komparabbli dwar l-okkorenza tar-reżistenza antimikrobika (AMR) fl-aġenti żoonotiċi u aġenti oħra safejn dawn ikunu jippreżentaw theddida għas-saħħa pubblika.
(3)
L-Artikolu 7(3) ta’ din id-Direttiva jistipola li l-Kummissjoni għandha tistabbilixxi regoli dettaljati għall-implimentazzjoni ta’monitoraġġ tar-reżistenza antimikrobika.
(4)
Diversi opinjonijiet xjentifiċi ppubblikati mill-Awtorità Ewropea dwar is-Sigurtà fl-Ikel u r-rapporti ppubblikati mill-Organizzazzjoni Dinjija tas-Saħħa (WHO), l-Organizzazzjoni tal-Ikel u l-Agrikoltura tan-Nazzjonijiet Uniti (FAO) u l-Organizzazzjoni Dinjija għas-Saħħa tal-Annimali (OIE), jappellaw għal monitoraġġ armonizzat ta’ reżistenza antimikrobika (AMR) f’batterji żoonotiċi u li jikbru u jgħixu ma’ organi oħra, preżenti fl-annimali jew fl-ikel. Il-Kummissjoni għalhekk stabbiliet regoli dettaljati għall-monitoraġġ u r-rappurtar armonizzat tal-AMR f’konformità mal-Artikolu 7(3) tad-Direttiva 2003/99/KE li jridu jitwettqu mill-Istati Membri f’Deċiżjoni ta’ Implimentazzjoni tal-Kummissjoni 2013/652/UE (4).
(5)
Dan il-monitoraġġ armonizzat għandu jsir skont l-Artikolu 3 tar-Regolament (KE) Nru 882/2004 biex jiġi żgurat li l-kontrolli uffiċjali jitwettqu b’mod regolari, fuq bażi ta’ riskju u bi frekwenza xierqa, sabiex jintlaħqu l-objettivi ta’ dak ir-Regolament filwaqt li jitqiesu r-riskji identifikati assoċjati ma’ annimali, għalf jew ikel, għalf jew negozji tal-ikel, l-użu ta’ għalf jew ikel jew kwalunkwe proċess, materjal, sustanza, attività jew operazzjoni li jistgħu jinfluwenzaw is-sikurezza tal-għalf jew tal-ikel, is-saħħa tal-annimali u l-benessri tal-annimali.
(6)
Sabiex tkun iffaċilitata l-applikazzjoni bla xkiel u malajr ta’ dan il-monitoraġġ, l-Unjoni għandha tappoġġa finanzjarjament l-Istati Membri li jwettqu dan il-monitoraġġ fl-aktar livell xieraq, kif previst fl-Artikolu 66(1)(c) tar-Regolament (KE) Nru 882/2004.
(7)
Skont l-Artikolu 84 tar-Regolament Finanzjarju u l-Artikolu 94 tar-Regolament Delegat tal-Kummissjoni (UE) Nru 1268/2012 (5), l-impenn ta’ nfiq mill-baġit tal-Unjoni għandu jiġi ppreċedut minn deċiżjoni ta’ finanzjament li tistabbilixxi l-elementi essenzjali tal-azzjoni li tinvolvi n-nefqa u adottata mill-istituzzjoni jew mill-awtoritajiet li lilhom ikunu ġew iddelegati s-setgħat mill-istituzzjoni.
(8)
Il-miżuri eliġibbli għall-appoġġ finanzjarju tal-Unjoni huma definiti fi ħdan id-Deċiżjoni ta’ Implimentazzjoni preżenti.
(9)
Il-kontribuzzjoni finanzjarja mill-Unjoni għandha tingħata suġġett għall-kundizzjoni li t-testijiet u l-analiżi jkunu twettqu skont id-Deċiżjoni ta’ Implimentazzjoni preżenti u d-Deċiżjoni ta’ Implimentazzjoni 2013/652/UE u li l-awtoritajiet kompetenti jfornu l-informazzjoni kollha neċessarja fi ħdan il-limiti taż-żmien stipulati fid-Deċiżjoni ta’ Implimentazzjoni preżenti.
(10)
Għal raġunijiet ta’ effiċjenza amministrattiva l-infiq kollu ppreżentat għal kontribut finanzjarju mill-Unjoni għandu jkun espress f’euro u għandha tiġi stabbilita r-rata tal-kambju għall-infiq f’munita għajr l-euro.
ADOTTAT DIN ID-DEĊIŻJONI:
Artikolu 1
Suġġett
L-Unjoni għandha tikkontribwixxi għall-ispejjeż imġarrba mill-Istati Membri li jirrelataw mal-applikazzjoni għall-monitoraġġ armonizzat tar-reżistenza antimikrobika skont id-Deċiżjoni ta’ Implimentazzjoni 2013/652/UE fuq kampjuni ta’ tjur miġbura bejn l-1 ta’ Jannar 2014 u l-31 ta’ Diċembru 2014, b’ammont totali massimu ta’ EUR 1 407 585 li għandhom jiġu ffinanzjati mil-linja 17 04 07 01.
Artikolu 2
Spejjeż eliġibbli
Il-kontribuzzjoni finanzjarja tal-Unjoni
(a)
għandha tkun bir-rata ta’ 50 % tal-ispejjeż imġarrba minn kull Stat Membru biex jimplimenta l-monitoraġġ imsemmi fl-Artikolu 1 tad-Deċiżjoni ta’Implimentazzjoni 2013/652/UE u mwettaq mill-awtorità kompetenti;
(b)
ma għandhiex teċċedi dan li ġej:
(i)
EUR 8 għall-ispejjeż tal-persunal għal kull teħid ta’ kampjuni tal-musrana l-għamja;
(ii)
EUR 11 għal kull iżolament u identifikazzjoni tal-E. coli;
(iii)
EUR 21.5 għal kull iżolament u identifikazzjoni tal-Campylobacter;
(iv)
EUR 15 għal kull ittestjar ta’ suxxettibilità antimikrobika (AST) ta’ kull iżolat tas-Salmonella jew tal-E. coli;
(v)
EUR 15 għal kull AST ta’ kull iżolat tal- Campylobacter;
(vi)
EUR 17.5 għal kull karatterizzazzjoni u klassifikazzjoni ta’ iżolati tas-Salmonella jew tal-E. coli li juru reżistenza għal ċefalosporini u meropenem tat-tielet ġenerazzjoni;
(vii)
EUR 22 għal kull serotipizzazzjoni ta’ Salmonella
(viii)
l-ammonti massimi indikati fl-Anness I.
(c)
Għandhom ikunu eliġibbli għall-kontribuzzjoni l-ispejjeż indikati fl-Anness II biss.
Artikolu 3
Regoli tal-eliġibbiltà
1. Il-kontribuzzjoni tal-Unjoni hi soġġetta għall-kundizzjonijiet li ġejjin:
(a)
li sal-31 ta’ Mejju 2015, l-Istati Membri jkunu pprovdew lill-Awtorità Ewropea dwar is-Sigurtà fl-Ikel li ngħatat il-mandat għal dan il-kompitu mill-Kummissjoni Ewropea, b’rapport tekniku li jkopri mill-inqas l-informazzjoni mitluba fil-parti B tal-Anness tad-Deċiżjoni ta’ Implimentazzjoni 2013/652/UE;
(b)
li sal-31 ta’ Mejju 2015, l-Istati Membri jkunu pprovdew lill-Kummissjoni, f’forma elettronika, b’rapport finanzjarju skont il-format stipulat fl-Anness III ta’ din id-Deċiżjoni. Sabiex ikunu eliġibbli għall-finanzjament, in-nefqa mġarrba trid tkun tħallset qabel ma t-talba tiġi ppreżentata. Id-dokumenti ta’ sostenn li jixhdu l-infiq kollu li hemm referenza għalih fir-rapport finanzjarju għandhom jintbagħtu lill-Kummissjoni fuq ir-rikjesta tagħha biss.
2. Il-Kummissjoni tista’ tnaqqas l-ammont tal-kontribuzzjonijiet li hemm referenza għalihom fl-Anness I f’każijiet fejn il-kundizzjonijiet li hemm referenza għalihom fil-paragrafu 1 ta’ dan l-Artikolu ma jiġux issodisfati, b’konsiderazzjoni għan-natura u l-gravità tan-nuqqas ta’ konformità u t-telf finanzjarju potenzjali għall-Unjoni.
Artikolu 4
Rata tal-kambju għan-nefqa
Għal raġunjiet ta’ effiċjenza amminsitrattiva n-nefqa kollha ppreżentata għall-kontribuzzjoni finanzjarja mill-Unjoni għandha tiġi espressa f’euro. Meta n-nefqa ta’ Stat Membru tkun f’munita għajr l-euro, l-Istat Membru kkonċernat għandu jaqlibha għall-euro billi japplika l-aktar rata ta’ kambju riċenti stabbilita mill-Bank Ċentrali Ewropew qabel l-ewwel jum tax-xahar li fih l-applikazzjoni tiġi ppreżentata mill-Istat Membru kkonċernat.
Artikolu 5
Din id-Deċiżjoni tikkostitwixxi deċiżjoni ta’ finanzjament skont it-tifsira tal-Artikolu 84 tar-Regolament (UE, Euratom) Nru 966/2012.
Artikolu 6
Din id-Deċiżjoni hija indirizzata lill-Istati Membri.
Magħmul fi Brussell, it-12 ta’ Novembru 2013.

Labels: 16
19
5
0
6